b'\n_START_ARTICLE_\nPort Sudan\n_START_SECTION_\nHistoria\n_START_PARAGRAPH_\nPunaisenmeren rannikko on ollut satamien sijaintipaikka jo pitk\xc3\xa4\xc3\xa4n. Muinaisen Egyptin aikaisissa l\xc3\xa4hteiss\xc3\xa4 mainitaan Puntamaana tunnetulle alueelle tehdyist\xc3\xa4 retkist\xc3\xa4 ja my\xc3\xb6hemmin kreikkalainen historioitsija Herodotos mainitsi faaraoiden aikanaan my\xc3\xb6s valloittaneen alueen satamia. Alueen alkuper\xc3\xa4isasukkaita ovat bed\xc5\xbeat, joiden esi-is\xc3\xa4t saapuivat paikalle joskus vuosien 4000 ja 2500 eaa. v\xc3\xa4lill\xc3\xa4. Osmanit valtasivat Sawakinin ja alueen rannikon vuonna 1517 ja vuonna 1865 se p\xc3\xa4\xc3\xa4tyi Egyptin vallan alle. Britit kiinnostuivat alueesta Ranskan otettua haltuunsa Djiboutin 1850-luvulla ja he valtasivat Sawakinin vuonna 1879 ja vain hieman my\xc3\xb6hemmin my\xc3\xb6s koko Egyptin. Sudan oli t\xc3\xa4m\xc3\xa4n j\xc3\xa4lkeen brittien ja heid\xc3\xa4n alaistensa egyptil\xc3\xa4isten yhteisesti hallitsema alue. Idean Punaisenmeren sataman rakentamisesta sai British Cotton Growing Association, joka tarvitsi sit\xc3\xa4 puuvillan vienti\xc3\xa4 varten. Rakennusty\xc3\xb6t aloitettiin vuonna 1904. Rakentamista varten haluttiin halpaa ty\xc3\xb6voimaa, mutta orjuus oli lakkautettu Sudanissa vuonna 1899. Niinp\xc3\xa4 satamaa rakentamaan tuotiin ty\xc3\xb6l\xc3\xa4isi\xc3\xa4 Jemenist\xc3\xa4, Hijazista ja Intiasta. Monet heist\xc3\xa4 j\xc3\xa4iv\xc3\xa4t alueelle sen j\xc3\xa4lkeen, kun satama avattiin vuonna 1909._NEWLINE_Port Sudanista tuli nopeasti t\xc3\xa4rke\xc3\xa4 vientisatama, jonka kautta kulki esimerkiksi puuvillaa, arabikumia ja norsunluuta. Sataman menestyksen siivityksell\xc3\xa4 kaupunki kasvoi nopeasti, mik\xc3\xa4 johti sosiaalisiin ongelmiin. Kaupungissa syttyikin kapinoja ja lakkoja, jotka britit saivat kuitenkin pidetty\xc3\xa4 kurissa. Toisen maailmansodan aikaan Italian ilmavoimat teki kaupunkia vastaan ilmaiskuja ja liittoutuneet kuljettivat sen kautta polttoainetta It\xc3\xa4-Afrikan rintamalle. Sudanin itsen\xc3\xa4istytty\xc3\xa4 Arabimaat alkoivat sijoittaa kaupunkiin. 1970-luvulla yhten\xc3\xa4 ajatuksena oli kehitt\xc3\xa4\xc3\xa4 Sudanista Arabimaiden leip\xc3\xa4kori. Kaupunkiin rakennettiin heilt\xc3\xa4 saaduilla rahoilla esimerkiksi lentokentt\xc3\xa4 ja Khartumiin johtava \xc3\xb6ljyputki. Monet hankkeista kuitenkin my\xc3\xb6h\xc3\xa4styiv\xc3\xa4t ja my\xc3\xb6s Sudanin velkaantuminen hankaloitti talousel\xc3\xa4m\xc3\xa4\xc3\xa4. Etiopian sis\xc3\xa4llissodan takia kaupunkiin tuli my\xc3\xb6s joukoittain pakolaisia. 1980-luvulla aluetta koetteli my\xc3\xb6s ankara kuivuus, joka johti n\xc3\xa4l\xc3\xa4nh\xc3\xa4t\xc3\xa4\xc3\xa4n._NEWLINE_Port Sudan p\xc3\xa4\xc3\xa4tyi my\xc3\xb6s osaltaan Sudanin sis\xc3\xa4llissodan n\xc3\xa4ytt\xc3\xa4m\xc3\xb6ksi. Southern Peoples Liberation Army (SPLA) teki iskuja kaupungin Chevronin suunnittelemaa \xc3\xb6ljyputkihanketta vastaan, koska sen toiminnan katsottiin riist\xc3\xa4v\xc3\xa4n Etel\xc3\xa4-Sudanin luonnonvaroja, joista \xc3\xb6ljy oli paljolti l\xc3\xa4ht\xc3\xb6isin. Iskuissa kuoli yhti\xc3\xb6n ulkomaalaisia ty\xc3\xb6ntekij\xc3\xb6it\xc3\xa4 ja Chevron vet\xc3\xa4ytyi lopulta hankkeesta. SPLA teki iskuja my\xc3\xb6s Khartumia ja Port Sudania yhdist\xc3\xa4v\xc3\xa4n tien varrella. Tie tuli my\xc3\xb6hemmin tunnetuksi, koska sen parannukset vuonna 1993 aloittanut yhti\xc3\xb6 oli Osama Bin Ladenin johtama. Hiljattain on taas toivottu kaupungin talouden elpyv\xc3\xa4n viennin kasvun takia. Kaupungista vied\xc3\xa4\xc3\xa4nkin edelleen puuvilla ja nykyisin my\xc3\xb6s suuria m\xc3\xa4\xc3\xa4ri\xc3\xa4 karjael\xc3\xa4imi\xc3\xa4 Saudi-Arabiaan. Lis\xc3\xa4ksi uusi \xc3\xb6ljyterminaali on kasvattanut \xc3\xb6ljynvientikapasiteettia.\n_START_SECTION_\nV\xc3\xa4est\xc3\xb6\n_START_PARAGRAPH_\nVuoden 2008 v\xc3\xa4est\xc3\xb6nlaskennan mukaan Port Sudanissa asui 394\xc2\xa0561 henkil\xc3\xb6\xc3\xa4. Kaupungin yl\xc3\xa4luokan muodostavat Niililt\xc3\xa4 tulleet arabiankieliset sudanilaiset, joita on muuttanut kaupunkiin vasta hiljattain. Heit\xc3\xa4 alempana ovat alkuper\xc3\xa4isasukkaat bed\xc5\xbeat ja edelleen heid\xc3\xa4n alapuolellaan Sudanin muista osista muuttaneet nubat ja beni-amerit. Pohjimmaisina ovat kaupungissa edelleen asuvat pakolaiset. Yhteis\xc3\xb6jen v\xc3\xa4lit ovat olleet kire\xc3\xa4t ja levottomuuksia on sattunut usein.'